સુરત, તા. 12 : પીએનબી કૌભાંડ પછી જેમ્સ અને જ્વેલરી તથા હીરા ઉદ્યોગને લોન મેળવવામાં તકલીફોનો સામનો કરવો પડી રહ્યો છે એ વખતે વાણિજ્ય અને ઉડ્ડયન પ્રધાન સુરેશ પ્રભુએ ઉદ્યોગની તરફેણમાં નિવેદન આપતા હાશકારો થયો છે. મુંબઇમાં શુક્રવારે યોજાયેલી જેમ એન્ડ જ્વેલરી એક્સપોર્ટ પ્રમોશન કાઉન્સીલ બેન્કીંગ સમિટ 2018 દરમિયાન તેમણે એવું જણાવ્યું હતુ કે, સાચા અને પ્રામાણિક ઉદ્યોગ સાહસિકોને માટે બેંકોએ નાણાંની કોથળી ખુલ્લી મૂકી દેવી જોઇએ. અપ્રામાણિકના વાંકે બધા જ ઉદ્યોગકારો દંડાય તે વાજબી નથી. ઉલટુ લેભાગુઓ સામે બેંકોએ પગલા લેવા જોઇએ.